КIуэкIуэ Юрий: «Сабийхэр псом япэщ»
Дыгъэгъазэм и 24-м Налшык къалэ щекIуэкIащ КъБР-м и Iэтащхьэ КIуэкIуэ Юрий зыхэта Iуэхугъуэ зыбжанэ. Абы къуажэ школхэм я еджакIуэхэр къызэрырашэкIын машинэ 23-м я IункIыбзэхэр еджапIэхэм я унафэщIхэм яритащ, Белгород университетым Налшык щиIэ къудамэмрэ Гуманитарнэ академиемрэ къыщызэIуаха спорт пэшхэм, Темыркъан Хьэту и цIэр зэрихьэу КъБКъУ-м къыщызэрагъэпэща щэнхабзэмкIэ IуэхущIапIэм еблэгъащ.
Псом япэу КIуэкIуэм зригъэлъэгъуащ республикэм и къуажэ пхыдзахэм сабийхэр еджапIэм ирырашэлIэну къащэхуа, шынагъуэншагъэ и лъэныкъуэкIэ нэхъ зэгъэпэща «Ford», «NEXT» ГАЗель автобусхэр.
— Къэралыр гугъуехь куэдым пэщIэтми, сабийхэр зыхуей хуэгъэзэныр япэ идогъэщ. Школым пэжыжьэу псэу е зи узыншагъэм сэкъат иIэ еджакIуэ цIыкIухэр тыншу, узыншэу и чэзум еджапIэм нэшэсыным Iуэхухэр ящигъэпсынщIэнущ. Мы машинэхэм ухуэсакъыу зепхьэмэ, илъэсипщIкIэ пхуэгъэлэжьэнущ. Си гугъэщ ар зыхэфщIыкIыну, — жиIащ КIуэкIуэм машинэхэм я IункIыбзэхэр щаритым.
Абы къыхигъэщащ сабий ныкъуэдыкъуэхэм папщIэ ящI автобусхэм хуэдэ дяпэкIэ къащэхунум къыхагъэхьэн зэрыхуейр.
КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министрым и къуэдзэ Геккиев СулътIан зэрыжиIамкIэ, гъатхэ дызыхуэкIуэм иджыри апхуэдэ автобус 50 къуажэ школхэм иратынущ.
Мы Iуэху гуапэр зэфIэкIри, республикэм и Iэтащхьэр Толстоймрэ Кулиевымрэ я цIэр зезыхьэ уэрамхэм боксёр ныбжьыщIэхэм папщIэ къыщызэIуаха спорт пэшхэм еплъыну кIуащ.
Фигу къэдгъэкIыжынщ: дыгъэгъазэм и 8-м сабий спорт IуэхущIапIэхэр щыщIиплъыкIым, КIуэкIуэ Юрий а пэшхэм я щытыкIэмкIэ мыарэзыуэ, унафэ яхуищIат дыгъэгъазэм и 25 пщIондэ ахэр къанэ щымыIэу зыхуей хуагъэзэну. Унафэр зэрагъэзэщIам и щыхьэту, ахэр IэмэпсымэщIэхэмкIэ зэщIэузэдащ, гъэсакIуэхэм я пэшхэр щхьэхуэщ, сабийхэм зыщахуапэ, зыщагъэпскI пэшхэри зыхуеину псомкIи къызэрагъэпэщащ. Япэм абыхэм спортсмен 80-т къагъакIуэр, иджы 300-м нэсым ядэлэжьэфынущ, IэмэпсымэкIэ зыхуей хуэзащи.
КIуэкIуэ Юрий спортсмен ныбжьыщIэхэм захуигъазэу дыщIигъуащ:
— Ди щIыналъэр зэрыпагэ спортсмен цIэрыIуэ куэд диIэщ, дуней псом къыщацIыхуу. Мис абыхэм щапхъэ ятефх, ехъулIэныгъэхэм, текIуэныгъэхэм фыхущIэкъу, фIыуэ феджэ, гъэсакIуэхэм федаIуэ, фи Iуэху дэкIыну фыхуеймэ.
Iэтащхьэм къыхигъэщащ ди щIалэгъуалэм заужьын папщIэ, нэхъыжьхэм, гъэсакIуэхэм я нэIэ щIэту Iуэху щхьэпэхэм дегъэхьэхын зэрыхуейр.
АдэкIэ КIуэкIуэр КъБКъУ-м еблэгъащ Темыркъан Хьэту и цIэр зезыхьэ щэнхабзэ IуэхущIапIэр зригъэлъагъуну.
— Къэбэрдей-Балъкъэр къэрал пединститутым и япэ унафэщIу щыта Темыркъан Хьэту лъэпкъым зэрыщымыгъупщэр, абы илэжьам хуэфэщэн пщIэ игъуэтыпхъэу къызэрыфлъытэр, а цIыху пажэм и цIэр зезыхьэ IуэхущIапIэ къызэрызэвгъэпэщар икъукIэ си гуапэщ, — къыхигъэщащ Iэтащхьэм. — Мы Iуэхум мыхьэнэшхуэ иIэщ. ЩIалэгъуалэр нэхъ дэзыхьэхым дыщыгъуэзэну, абыхэм сыт и лъэныкъуэкIи заужьыным гулъытэ хуэтщIын хуейщ.
КъБКъУ-м и ректор Алътуд Юрий зэрыжиIащи, дуней псом щыцIэрыIуэ дирижёр Темыркъан Юрэрэ КъБР-м и Къэрал симфоние оркестрым и унафэщI Темыркъан Борисрэ я адэ Хьэту псэуху ди республи-кэм щэнхабзэмрэ щIэныгъэмрэ зыщегъэужьыным телэжьащ. «Мы IуэхущIапIэм щIэныгъэ зэхыхьэхэр щекIуэкIынущ, мыбы щIалэгъуалэр щеплъыфынущ фильмхэмрэ спектаклхэмрэ», — пищащ ректорым.
Фырэ Анфисэ
